Keld Albrechtsen (EL), 1999-02-10:
Den udvikling, som sker i debatten i de andre EU-lande, i EU-Kommissionen og i EU-Parlamentet, tegner i øjeblikket et dystert billede, som den danske regering står dårligt rustet over for med den politik, som man i dag har lagt frem. Fra alle sider kommer ønskerne om at styrke Europol i retning af et unionspoliti.
Fra alle sider kommer ønsket om, at det retlige samarbejde i EU skal lægges ind under det, man på EU-sprog kalder det kommunitære, altså lægges ind, hvor EU-Kommissionen, EF-Domstolen og Europa-Parlamentet får indflydelse på tingene, det, der også kaldes det overnationale. Vi er på vej frem mod unionspolitiet, vi er på vej frem mod et overvågningssamfund med enorme registre også indeholdende politisk registrering.
Vi er på vej frem mod et Fort Europa.
Trods al hykleriet om åbne grænser osv., som vi har hørt den ene ordfører efter den anden brillere med her i
dag i debatten, så er vi i realiteten på vej frem mod et Europa, hvor en række lande lukker sig inde bag høje mure, lukkede ydre grænser.
Jeg synes alt i alt, det er et ganske dystert billede, der tegner sig.
Vi har set, hvordan Europol nu begynder at gå i gang med opbygningen af sine registre.
Vi har set, man har truffet beslutning om at lægge begrebet terrorisme ind under Europol, selv om man ikke har kunnet finde ud af, hvad
begrebet terrorisme er, selv om vi ved, at nogle lande opfatter en terrorist som en, der bare er uenig med regeringen.
Vi så, hvorledes medlemmer af et politisk parti i Spanien blev dømt, fordi de havde sagt nogle ting i fjernsynet, som man ikke brød sig om.
Det har ikke efter dansk ret noget at gøre med terrorisme, hvad folk siger i fjernsynet eller fra en talerstol, og det er dødsensfarligt, at man fra den danske regerings side har godkendt, at Europol kan gå i gang med at oprette registre vedrørende terrorisme, selv om man ikke har været i stand til at blive enige om, hvad terrorisme er.
Det er farligt for retssikkerheden, at man nu vil tillade oprettelsen af såkaldte analysedatabaser, hvor det også bliver muligt at registrere politiske modstandere. Den udvikling vil vi fra Enhedslistens side bekæmpe med næb og kløer.
Vi ønsker ikke dette unionspoliti, og vi ønsker ikke disse lukkede grænser.
Vi ser det også i forbindelse med dette fingeraftryksregister, som man vil oprette, Eurodac.
Her udvider man hele tiden personkredsen, således at en masse mennesker, der ikke har gjort sig skyldig i noget som helst kriminelt eller noget som helst, indføjes i dette fingeraftryksregister.
Når man lægger alle disse registre sammen, bliver det næste skridt jo det, man kalder det europæiske informationssystem, som man er ved at planlægge, som Parlamentet meget ønsker, hvor alle disse registersystmer så smelter sammen: SIS-register, SIRENE-system, Europolregister, Eurodac osv., og det er jo det amerikanske system NSA-systemet, man i virkeligheden har som sigtepunkt.
Så vil jeg godt spørge ministeren, nu har jeg spurgt flere af ordførerne: Hvad vil man stille op med de krav, der kommer fra Tyskland og Østrig om lukkede grænser i Østeuropa?
Vil man også fra dansk side, ligesom Tyskland og Østrig,
kræve som betingelse af Polen og Ungarn, for at de kan komme ind i EU, at så skal de lukke deres grænser mod øst?
Er det også den danske regerings holdning?
Hvis det er den danske regerings holdning, at man går ind for disse lukkede grænser mod øst, så synes jeg, man skal stoppe alle disse festtaler om åbne grænser, og hvor er det fint i Europa, og vi kan bare rejse, som vi vil, osv. osv.
Så synes jeg, man skal stoppe den snak.
Så synes jeg, vi står med et Europakort, der ikke ser godt ud, et Europakort, hvor nogle lukkes ude, Ukraine f.eks.
Fru Elisabeth Arnold
og ministeren kan vel ikke mene, at Ukraine står umiddelbart over for at blive optaget i EU?
Så det er jo ingen løsning at pege på.
Vil man virkelig kunne acceptere fra regeringens side, at grænsen til Ukraine skal lukkes for good and ever, i hvert fald for mange, mange år frem i tiden?
Jeg synes det ikke, og jeg vil gerne høre ministerens redegørelse for det problem.